На основу члана 43 став 1 тачка 7 Закона о запошљавању и осигурању за случај незапослености („Сл. гласник РС“, бр. 36/09, 88/10, 38/15, 113/17 - др. закон и 113/17), члана 11 став 1 тачка 3 Закона о професионалној рехабилитацији и запошљавању особа са инвалидитетом („Сл. гласник РС“, бр. 36/09 и 32/13), Националног акционог плана запошљавања за 2020. годину („Сл. гласник РС“, бр. 94/19) и чл. 94 и 129 Правилника о критеријумима, начину и другим питањима од значаја за спровођење мера активне политике запошљавања („Сл. гласник РС“, бр. 102/15, 5/17 и 9/18), Споразума о реализацији програма или мера активне политике запошљавања број 0306-101-1/2020

**НАЦИОНАЛНА СЛУЖБА ЗА ЗАПОШЉАВАЊЕ и ОПШТИНА ДОЉЕВАЦ**

**Расписују**

**ЈАВНИ КОНКУРС**

**ЗА ОРГАНИЗОВАЊЕ СПРОВОЂЕЊА ЈАВНИХ РАДОВА НА КОЈИМА СЕ АНГАЖУЈУ НЕЗАПОСЛЕНА ЛИЦА У 2020. ГОДИНИ**

**I ОСНОВНЕ ИНФОРМАЦИЈЕ**

Програм јавних радова намењен је радном ангажовању првенствено теже запошљивих незапослених лица и незапослених у стању социјалне потребе, ради очувања и унапређења радних способности незапослених, као и ради остваривања одређеног друштвеног интереса. Јавни рад спроводи послодавац - извођач јавног рада, кога одређује Национална служба за запошљавање (у даљем тексту: Национална служба) на основу јавног конкурса.

Јавни радови се организују на подручју општине Дољевац, које према степену развијености утврђеним у складу са посебним прописом Владе припадају:

* четвртој групи (степен развијености испод 60% републичког просека)

Послодавац - извођач јавног рада може организовати спровођење јавних радова са незапосленим лицима која се воде на евиденцији НСЗ испостава Дољевац, из следећих категорија: - лица без квалификација и нискоквалификована лица; - лица старости 50 и више година;- дугорочно незапослена лица која посао траже дуже од 12 месеци, а посебно незапослена лица која посао траже дуже од 18 месеци;- жене, посебно дугорочно незапослене жене;- млади до 30 година старости, а посебно младе жене, млади без квалификација и нискоквалификовани, као и млади без радног искуства; - особе са инвалидитетом; - Роми; - корисници новчане социјалне помоћи и- лица у статусу вишка запослених. Такође, у мере активне политике запошљавања укључиваће се и незапослена лица из следећих теже запошљивих категорија: млади у домском смештају, хранитељским и старатељским породицама, жртве породичног насиља, жртве трговине људима, избегла и расељена лица, повратници према Споразуму о реадмисији, самохрани родитељи, супружници из породице у којој су оба супружника незапослена, родитељи деце са сметњама у развоју, бивши извршиоци кривичних дела. Посебан приоритет за укључивање у мере активне политике запошљавања имају лица која се суочавају са више фактора отежане запошљивости, односно, која припадају у две или више претходно наведених категорија теже запошљивих лица.

**Пре укључивања у програм Национална служба врши проверу испуњености законских и услова овог јавног конкурса за незапослено лице.**

**На јавним радовима се радно ангажује најмање 5 (пет) незапослених лица из наведених категорија незапослених.**

**Максимална дужина трајања јавног рада је четири месеца, у складу са расположивим финансијским средствима.**

**Уговором о привременим и повременим пословима утврдиће се број радних дана за свако лице укључено у јавни рад.**

**Јавни радови се могу спроводити у областима:**

- одржавања и обнављања јавне инфраструктуре,

- одржавања и заштите животне средине и природе.

**Средства намењена за организовање спровођења јавних радова користе се за:**

 **исплату накнаде за обављен посао лицима ангажованим на јавним радовима** по основу уговора о привременим и повременим пословима, у висини до 22.000,00 динара по лицу, на месечном нивоу за пун фонд радних часова, односно сразмерно времену радног ангажовања на месечном нивоу, увећану за припадајући порез и доприносе за обавезно социјално осигурање; наведена накнада обухвата и трошкове доласка и одласка са рада;

 **накнаду трошкова спровођења јавних радова послодавцу**, у свим областима, једнократно, у висини од:

- 1.000,00 динара по лицу за јавне радове који трају месец дана,

- 1.500,00 динара по лицу за јавне радове који трају два месеца,

- 2.000,00 динара по лицу за јавне радове који трају три и четири месеца;

 **накнаду трошкова обуке**: у зависности од врсте и сложености послова које обухвата јавни рад, у току првог месеца спровођења јавних радова може се организовати обука, по интерном програму послодавца или програму образовне установе, односно за лица ангажована код послодавца, у складу са законом; по завршетку обуке лицу се издаје потврда/сертификат о стеченим компетенцијама; послодавцу - извођачу јавног рада, односно образовној установи, исплаћују се средства у једнократном износу од 1.000,00 динара по ангажованом лицу које је завршило обуку и којем је издата потврда о стеченим компетенцијама; накнада трошкова обуке не може бити исплаћена за лица која су у претходном периоду већ завршила предвиђену обуку; **Национална служба процењује оправданост потребе за обуком,** уколико исто није регулисано законом.

**II УСЛОВИ ЗА ПОДНОШЕЊЕ ПРИЈАВЕ**

Право учешћа на Јавном конкурсу за организовање спровођења јавних радова на којима се ангажују незапослена лица имају:

* органи аутономне покрајине и органи јединица локалне самоуправе,
* јавне установе и јавна предузећа,
* привредна друштва,
* предузетници,
* задруге и
* удружења која имају статус правног лица, односно која су уписана у Регистар Агенције за привредне регистре.

Право на доделу средстава за организовање спровођења јавног рада послодавац - извођач јавног рада може да оствари под условом да је измирио раније уговорне и друге обавезе према Националној служби, осим за обавезе чија је реализација у току, уколико исте редовно измирује и да послује на територији општине Дољевац.

**III ПОДНОШЕЊЕ ПРИЈАВЕ Документација за подношење пријаве:**

* попуњена пријава за спровођење јавног рада на прописаном обрасцу, са детаљно разрађеним активностима у термин плану;
* фотокопија решења надлежног органа о упису у регистар, уколико послодавац - извођач јавног рада није регистрован у АПР;
* фотографије места извођења јавног рада - за јавне радове који се спроводе у области одржавања и заштите животне средине и природе и одржавања и обнављања јавне инфраструктуре (максимално три фотографије за сваку локацију);

Уколико послодавац - извођач јавног рада организује обуку, неопходно је приложити интерни програм обуке или програм образовне установе на прописаном обрасцу Националне службе, као и биографију инструктора/предавача, који подлеже обавези оспособљавања новозапослених у складу са законом.

**Национална служба задржава право да тражи и друге доказе и документацију од значаја за спровођење поступка одлучивања о одобравању средстава за спровођење јавних радова.**

**Начин подношења пријаве**

Пријава за спровођење јавног рада подноси се у два примерка, надлежној организационој јединици Национaлне службе – Филијала Ниш испостава Дољевац, према месту спровођења јавног рада, непосредно или путем поште, на прописаном обрасцу који се може добити у свакој организационој јединици Национaлне службе или преузети на сајту [www.nsz.gov.rs.](http://www.nsz.gov.rs) и сајту општине Дољевац www.opstinadoljevac.rs.

**IV ДОНОШЕЊЕ ОДЛУКЕ**

Одлука о одобравању средстава за спровођење јавног рада доноси се на основу ранг-листе, а након провере испуњености услова Јавног конкурса и бодовања поднете пријаве, односно приложене документације послодавца - извођача јавног рада од стране Националне службе, у року од 30 дана од дана истека Јавног конкурса. Изузетно, пријаве које испуњавају услове Јавног конкурса, а по којима није позитивно одлучено у наведеном року, могу бити поново узете у разматрање уколико се за то стекну услови.

**Национална служба приликом одлучивања процењује оправданост укључивања броја лица и/или трајања јавног рада из пријаве**, као и оправданост поднете пријаве послодавца - извођача јавног рада коме је 2018, 2019. и 2020. године финансирано спровођење јавног рада у истој области, у складу са износом средстава који је опредељен за надлежну филијалу Националне службе.

Списак послодаваца - извођача којима је одобрено спровођење јавних радова се објављује на огласној табли надлежне филијале Националне службе.

|  |  |  |
| --- | --- | --- |
| **БОДОВНА ЛИСТА – ЈАВНИ РАДОВИ** | | |
| **Критеријуми** | | **Број бодова** |
| Област спровођења јавног рада | Одржавање и заштита живoтне средине и природе | 10 |
|
| Одржавање и обнављање јавне инфраструктуре | 10 |
| Дужина трајања јавног рада | 3 и 4 месеца | 20 |
| 2 месеца | 10 |
| 1 месец | 5 |
| Категорија лица | Јавни рад подразумева ангажовање искључиво жена без квалификација и нискоквалификованих | 20 |
| Јавни рад подразумева ангажовање искључиво лица без квалификација и нискоквалификованих | 15 |
| Јавни рад подразумева ангажовање искључиво жена које припадају следећим категоријама: 1. радно способни корисници новчане социјалне помоћи, 2. Роми, 3. лица која посао траже дуже од 18 месеци, а не припадају категоријама из тачака 1 и 2 | 10 |
| Претходно коришћена средства Националне службе по програму јавних радова\* | Нису раније коришћена средства | 10 |
| Коришћена средства у другим областима | 5 |
| Коришћена средства у истој области | 0 |
| Процена важности поднете пријаве за спровођење јавног рада за локално тржиште рада за подручје надлежне филијале\*\* | | до 10 |
| **МАКСИМАЛАН БРОЈ БОДОВА** | | **70** |

\*Критеријум „Претходно коришћена средства Националне службе по програму јавних радова“ односи се на 2018, 2019. и 2020. годину, које је организовала и финансирала у целости или делимично Национална служба~~.~~

\*\*Критеријум „Процена важности поднете пријаве за спровођење јавног рада за локално тржиште рада за подручје надлежне филијале“ подразумева да је директор надлежне филијале донео одлуку о додатним критеријумима, која је истакнута на огласној табли надлежне филијале уз јавни конкурс. На основу одлуке је могуће доделити до 10 бодова, узимајући у обзир следеће критеријуме: развијеност општине, друштвену корист која се остварује кроз реализацију јавног рада, привредни значај за развој региона, мишљење надлежног органа територијалне аутономије или локалне самоуправе / локалног савета за запошљавање и др.

**V ЗАКЉУЧИВАЊЕ УГОВОРА**

Послодавац - извођач јавног рада је дужан да након донете одлуке о одобравању средстава за спровођење јавног рада, а пре закљученог уговора о спровођењу јавног рада, закључи уговор о привременим и повременим пословима са лицима са евиденције незапослених.

Датум ангажовања лица са којима је закључен уговор о привременим и повременим пословима не може бити пре датума закључивања уговора о спровођењу јавног рада, нити након 60 дана од дана доношења одлуке о одобравању средстава за спровођење јавног рада.

Председник општине Дољевац, директор филијале Националне службе по овлашћењу директора Националне службе (или други запослени којег овласти директор Националне службе) и послодавац - извођач јавног рада, у року од 30 дана од дана доношења одлуке закључују уговор којим се уређују међусобна права и обавезе и на основу којег се врши исплата средстава. Изузетно, уколико од датума доношења одлуке до краја календарске године има мање од 30 дана, уговор се закључује до краја те календарске године.

**Документација за закључивање уговора о спровођењу јавног рада:**

* уговори о привременим и повременим пословима са незапосленим лицима, као доказ о ангажовању лица на јавном раду;
* нови термин план потписан од стране послодавца - извођача јавног рада, уколико је у поступку разматрања пријаве за спровођење јавног рада извршена корекција броја лица и/или дужине трајања јавног рада;
* изјава послодавца – извођача јавног рада о именовању координатора програма јавног рада (координатор ангажованих лица на спровођењу јавног рада може бити искључиво запослени код послодавца - извођача јавног рада кога определи као одговорног за извршавање ових послова);
* спецификација средстава - материјала за рад, у складу са одобреним средствима за накнаду трошкова спровођења јавног рада;
* потврда банке о отвореном наменском рачуну и картон депонованих потписа наменског рачуна, важећих у моменту пријема средстава обезбеђења и давања меничног овлашћења / потврда о отвореном евиденционом рачуну и образац овере потписа (ОП образац);
* одговарајуће средство обезбеђења уговорних обавеза у складу са извором финансирања послодавца - извођача јавног рада;
* за правна лица - доказ о извршеној регистрацији меница (попуњен и потписан захтев за регистрацију меница);
* фотокопија/очитана лична карта одговорног лица послодавца - извођача јавног рада/жиранта и
* други докази у зависности од статуса жиранта\*.

**У циљу закључивања уговора о спровођењу јавног рада, послодавац - извођач јавног рада је у обавези да достави и одговарајућа средства обезбеђења уговорних обавеза:**

**1. За предузетника:**

 за одобрена средства у износу до 2.000.000,00 динара - две истоветне бланко трасиране менице корисника средстава са два жиранта и меничним овлашћењем;

 за одобрена средства у износу од 2.000.001,00 динара и више - банкарска гаранција у вредности одобрених средстава са роком важења од 6 месеци од дана издавања.

**2. За правно лице:**

 за одобрена средства у износу до 2.000.000,00 динара - две истоветне бланко соло менице са меничним овлашћењем;

 за одобрена средства у износу од 2.000.001,00 динара и више - банкарска гаранција у вредности одобрених средстава са роком важења од 6 месеци од дана издавања.

**3. За кориснике јавних средстава:**

 изјава одговорног лица, послодавца - извођача јавног рада корисника јавних средстава, да су обезбеђени сви предуслови за отпочињање спровођења јавног рада и да не постоји могућност прилагања одговарајућег средства обезбеђења.

\*Жирант може бити свако пословно способно физичко лице које је у радном односу на неодређено време, физичко лице које самостално обавља своју делатност (предузетник), односно лице које самостално обавља делатност у складу са посебним законом (нпр. адвокат, нотар, јавни извршитељ и сл.), пензионер.

Статус послодавца - извођача јавног рада у погледу извора средстава финансирања биће проверен од стране Националне службе на основу расположивих података Управе за трезор и Народне банке Србије.

Почетком спровођења јавног рада сматра се датум пријаве на осигурање првог незапосленог лица ангажованог на јавном раду.

**VI ОБАВЕЗЕ ИЗ УГОВОРА**

Послодавац - извођач јавног рада дужан је да:

* радно ангажована лица задржи до истека трајања јавног рада и изврши пријаву на обавезно социјално осигурање; у случају престанка радног ангажовања незапосленог лица, послодавац - извођач јавног рада у року од 15 дана врши замену другим незапосленим лицем из исте категорије и истог нивоа квалификације, за преостало време спровођења јавног рада, у складу са предвиђеним трајањем по закљученом уговору за спровођење јавног рада; **пре укључивања у програм/замену, Национална служба врши проверу испуњености законских и услова овог јавног конкурса за незапослено лице**;
* редовно, у законски утврђеним роковима, врши уплату уговорене накнаде за обављени посао, на текући рачун лица ангажованих на јавном раду и доставља доказе;
* редовно врши уплату припадајућих пореза и доприноса за обавезно социјално осигурање за лица из уговора и доставља доказе;
* редовно доставља доказе о утрошку пренетих средстава за трошкове накнаде спровођења јавног рада, у складу са уговором;
* доставља доказе о утрошку пренетих средстава за трошкове обуке;
* организује заштиту и безбедност радно ангажованих лица, у складу са законом и захтевом стандарда за конкретне послове јавног рада;
* достави фотокопију потврде/сертификата о стеченим компетенцијама радно ангажованих лица на спровођењу јавног рада након завршене обуке, на прописаном обрасцу, односно фотокопију потврде, у складу са законом;
* месечно доставља извештај о спровођењу јавног рада, на прописаном обрасцу;
* Националној служби омогући контролу реализације уговорних обавеза и увид у сву потребну документацију и ток спровођења јавног рада;
* обавести Националну службу о свим променама које су од значаја за реализацију уговора у року од осам дана од дана настанка промене;
* достави Националној служби фотографије места извођења јавног рада по завршетку јавног рада - за јавне радове који се спроводе у области одржавања и заштите животне средине и природе и одржавања и обнављања јавне инфраструктуре (максимално три фотографије за сваку локацију).

У случају неиспуњења или делимичног испуњења обавеза из уговора, послодавац - извођач јавног рада је у обавези да врати цео или сразмеран износ исплаћених средстава увећан за законску затезну камату од дана преноса средстава.

**VII ЗАШТИТА ПОДАТАКА О ЛИЧНОСТИ**

Сви подаци о личности који буду достављени Националној служби биће обрађивани искључиво у сврху учешћа у Јавном конкурсу, а у складу са Законом о заштити података о личности.

Приступ личним подацима имаће само овлашћена лица Националне службе која су обавезана на чување поверљивости података о личности и неће их откривати трећој страни, осим ако је то неопходно у сврху контроле поступка спровођења Јавног позива или ревизије.

Национална служба ће чувати податке о личности у року предвиђеним законом, уз примену одговарајућих техничких, организационих и кадровских мера.

Лица чији се подаци обрађују имају право на приступ, исправку и брисање својих података, право на ограничење обраде својих података, право на приговор и право на притужбу Поверенику за информације од јавног значаја и заштиту података о личности.

**VIII ОСТАЛЕ ИНФОРМАЦИЈЕ**

Информације о јавном конкурсу могу се добити у организационој јединици Националне службе Филијала Ниш и испостава Дољевац, преко Позивног центра Националне службе, телефон: 0800-300-301 или на сајту [www.nsz.gov.rs](http://www.nsz.gov.rs), као и на сајту општине Дољевац www.opstinadoljevac.rs

Јавни конкурс је отворен од дана објављивања у средствима јавног информисања, а последњи рок за пријем пријава за учешће на јавном конкурсу је 24.06.2020. године.